Rhodes-betoging: EFF eis vrylating van 5 studenteBetogers by die Rhodes-Universiteit. Foto: Facebook Die polisie het vroeër gesê die studente is in hegtenis geneem omdat hulle die pad langs die universiteit afgesper het. Die betogings het weer deur die loop van die dag opgevlam en die polisie het aanvanklik pepersproei gebruik om die skare uitmekaar te jaag. Die betogers het later al meer aggressief geraak en die polisie het rubberkoeëls en skokgranate gebruik om die betogende studente in bedwang te bring. Quintin Ndlozi, die EFF se nasionale woordvoerder, het in ŉ verklaring gesê die party veroordeel die “polisie se brutale reaksie en aanval op niegewelddadige en ongewapende studente”. “Ons doen ŉ beroep op die polisie om hulself te beheer en onmiddellik die studente wat in hegtenis geneem is, vry te laat. Die studente betoog oor ŉ baie geldige kommer rakende die mislukking van ons samelewing, en spesifiek die polisie, die universiteitsbestuur en die hele regstelsel, om te fokus op verkragting en die verkragtingskultuur,” het Ndlozi gesê. “Voor die polisie betogers in hegtenis neem of [rubberkoeëls] op hulle skiet, moet hulle eers hulself afvra: Wat het hulle gedoen om Grahamstad en Rhodes-universiteit ŉ veiliger plek te maak? Die polisie moet eerder hul koppe in skaamte laat sak, want hulle het absoluut niks gedoen buiten om hierdie studente met geweld stil te maak nie.” Die party het ook ŉ beroep op die universiteit gedoen om ŉ vergadering te hou wat deur die raad en onderskeie studenteliggame bygewoon word, om die instansie se huidige beleid oor seksuele aanranding en verkragting aan te pas. Dr. Sizwe Mabizela, Rhodes-Universiteit se visekanselier, wat die polisie vroeër tevergeefs probeer oortuig het om nie studente in hegtenis te neem nie, het Woensdagoggend gesê alle lesings is opgeskort weens die betogings. Die betogers eis dat die universiteit onmiddellik optree teen 11 manstudente wat hulle van verkragting beskuldig. Die name van die 11 studente word op sosiale media versprei. Vrouebetogers wat kaalbors betoog het, het gesê hulle sal nie stilgemaak word nie, maar voortgaan om te betoog.